《谢中书张侍郎分惠赐冰》
宋代·韦骧

蒸云炽结炎威稔，紫禁传宣驰内品。颁冰首及辅臣家，三伏歘成秋气凛。

寒光莹澈带恩辉，圭角峥嵘出天禀。红尘不敢傍朱门，溽暑何由近华寝。

无瑕独惬水精盘，荐冷潜被文石枕。池凤应思引轻喙，鼎梅亦觊清馀饪。

蜗庐穷处厌烦酷，嘉惠分沾幸尤甚。儿童惊目且相欢，蝇蚋窜身宁自审。

荷公借润变焦枯，食蘖肺肠方渴饮。强持累句冒钧衡，深愧才华非鲍沈。

作者简介：公元一〇三三年至一一一〇五年，字子骏，钱塘人。生于宋仁宗明道二年，卒于徽宗崇宁四年，年七十三岁。工诗文。皇祐五年（公元一0五三年）进士，除知袁州萍乡系。历福建转连判官，主客郎中。出为变路提刑。建中靖国初，（公元一一〇一年）除知明州丐宫祠，以左朝议大夫提举洞霄宫，卒。骧著有文集十八卷，赋二十卷，均《宋史艺文志》并传于世。